Rotariërs verbeter Drostdy-werkplek | News24
Rotariërs verbeter Drostdy-werkplek
=Die Uitenhage Rotariërklub het 65 werkers van Drostdy Werklplek vir verstandelik gestremdes bederf met 'n middagete en verskeie ander items wat bydra tot die werkplek se instandhouding. Foto:VERSKAF
DIE Uitenhage Straatkarnaval is een van die Uitenhage Rotariër-klub se prominente fondsinsmelprojekte wat jaarliks gehou word om die klub te bemagtig om 'n positiewe verskil in die gemeenskap te help maak.
Die hoofbegunstigde van die karnaval is Drostdy Werkplek vir verstandelik gestremde volwassenes.
"As afskopprojek vir die jaar het ons Rotariërs 65 werkers by Drostdy verras met 'n middag-ete. Die werkers werk dwarsdeur die jaar vreeslik hard aan hul eie fondsinsamelingsprojekte, so ons het gevoel dit is tyd om hulle bietjie te bederf," sê Mia Smit van die Uitenhage Rotariër Klub.
Die klub het ook 'n nuwe kookwaterkan, breekware, kruideniersware, skoonmaakmiddels sowel as geskenke vir die agt personeellede oorhandig.
NGK De Mist het die spysenier-ing gedoen.
"As volgehoue ondersteuning aan Drostdy beplan die Rotariërs om onder andere ook die werks-winkel se daklekke sowel as toiletgeriewe te herstel, werks-masjinerie aan te vul en om die bestaandes te diens.
"Ons wil ook graag die plek laat uitverf sodat hulle in 'n skoon, veilige en gelukkige omgewing kan werk.
"Dit is vir ons as klublede 'n voorreg om betrokke te wees by hierdie projek en ons is baie opgewonde oor al die planne," sê Smit.
Die Uitenhage Rotariërklub bedank graag alle vennote, besighede en individue wat betrokke was met die 2017 karnaval en ook almal wat dit ondersteun het.
"Die jaarlikse karnaval bemagtig die Uitenhage Rotariër-klub om ongelooflike gemeenskapswerk te doen.
"Die gemeenskap se ondersteuning van die karnaval maak dit 'n reuse sukses. Baie dankie daarvoor," sê Smit.